
Vendim
Nr.80, datë 12.2.2004

Për pagesën e mjekëve, anëtarë të komisioneve mjekësore të kontrollit të aftësive për shërbimin ushtarak

Në mbështetje të nenit 100 të Kushtetutës, të nenit 37 të ligjit nr.9047, datë 10.7.2003 “Për shërbimin ushtarak në Republikën e Shqipërisë” dhe të neneve 121 e 124 të ligjit nr.8485, datë 12.5.1999 “Kodi i Procedurave Administrative”, me propozimin e Ministrit të Mbrojtjes, Këshilli i Ministrave

Vendosi:

1. Drejtoritë e shëndetit publik dhe institucionet në varësi të tyre, në përputhje me rregulloren përkatëse të Ministrisë së Shëndetësisë, të vënë në dispozicion të qendrave të rekrutim-mobilizimit mjekë për kryerjen e detyrës funksionale të komisionit.
2. Të gjitha kontrollet dhe vaksinimet, për shtetasit që thirren në shërbimin ushtarak dhe ushtarakët, të bëhen falas dhe të evidentohen në dokumentacionin për shërbimin ushtarak.
3. Pas përfundimit të shërbimit ushtarak, në qendrën shëndetësore dërgohet një evidencë për problemet shëndetësore të shtetasit.
4. Mjekët, anëtarë të komisioneve mjekësore të kontrollit të aftësive fizike e shëndetësore të qendrave të rekrutim-mobilizimit, për punën që bëjnë, të marrin shpërblim, si më poshtë vijon:
- kryetari	2 000 (dy mijë) lekë për çdo periudhë rekrutim–mobilizimi;		
- anëtarët	1 800 (një mijë e tetëqind) lekë për çdo periudhë rekrutim-mobilizimi.
Pagesa e mjekëve, anëtarë të komisioneve mjekësore të qendrave të rekrutim-mobilizimit, të bëhet në qendrën përkatëse.
5. Mjekëve që janë anëtarë të komisionit mjekësor të kontrollit të aftësive fizike e shëndetësore të shtetasit që thirret në shërbimin ushtarak dhe ushtarakut në Spitalin Ushtarak Qendror Universitar, për punën që kryejnë, t’u jepet shpërblimi, si më poshtë vijon:
- kryetar	2 000 (dy mijë) lekë në muaj;
- anëtarë	1 800 (një mijë e tetëqind) lekë në muaj.
6. Efektet financiare, që rrjedhin  nga zbatimi i këtij vendimi, të përballohen nga buxheti i vitit 2004, miratuar për Ministrinë e Mbrojtjes.
7. Ngarkohen Ministria e Mbrojtjes dhe Ministria e Shëndetësisë për zbatimin e këtij vendimi.
8. Vendimin nr.109, datë 2.2.1996 i Këshillit të Ministrave “Për funksionimin e komisioneve ushtarako-mjekësore të degëve të mobilizimit”, shfuqizohet.
Ky vendim hyn në fuqi pas botimit në Fletoren Zyrtare.

